Polisieman skiet inbreker dood | Netwerk24
Deur André Damons 18 November 2019 13:14
Sontaga Seisa, Opod-woordvoerder, sê hulle het 'n oproep gekry van 'n noodlottige skietery by 'n huis in Ehrlichpark in die stad waarby 'n polisievuurwapen betrokke was.
Die adjudantoffisier van die polisie se misdaadrekordsentrum was na bewering nie Donderdag tuis ten tyde van die beweerde inbraak nie, maar sy kind wel. Die huisalarm het glo afgegaan waarna die polisiebeampte 'n oproep gekry het van 'n voorval by sy huis.
Volgens Seisa het die geregsdienaar met sy aankoms by die huis die vermeende inbreker gewaar en hom agternagesit. Hy het vier skote afgevuur waarvan een die man in die lyf getref het.
Hy het die man daarna na 'n hospitaal geneem, maar hy is aan sy skietwond dood, sê Seisa.
Volgens Seisa sal 'n lykskouing gedoen word en die ondersoek sal bepaal presies waar en wanneer (in die polisiebeampte se huis of terwyl hy die vermeende inbreker agternagesit het) die oorledene geskiet is. Die dossier sal dan daarna na die nasionale vervolgingsgesag verwys word vir 'n besluit oor vervolging.
Meer oor: Opod-Woordvoerder | Sontaga Seisa | Ehrlichpark | Bloemfontein | Inbreker | Polisieman | Skiet